
ПРЕДСЕДАТЕЛЯ НА
ОБЩИНСКИ СЪВЕТ

ГР. БУРГАС
ДОКЛАДНА ЗАПИСКА
ОТ
ИНЖ.ЧАНКА КОРАЛСКА – ЗАМЕСТНИК-КМЕТ 

„СТРОИТЕЛСТВО, ИНВЕСТИЦИИ И РЕГИОНАЛНО РАЗВИТИЕ“ 

НА ОБЩИНА БУРГАС
ОТНОСНО: 
1. Разрешаване изработване на проект за Актуализация на ПУП-ПРЗ на ж.к. „Лазур“, гр.Бургас;

2. Одобряване на задание по реда на чл. 124б, ал. 1 от ЗУТ, във връзка с чл. 125, ал. 1 от ЗУТ за изработване на проект за Актуализация на ПУП-ПРЗ на ж.к. „Лазур“, гр.Бургас.

УВАЖАЕМИ ОБЩИНСКИ СЪВЕТНИЦИ,
През последните 15 години Община Бургас последователно възложи и одобри проекти за актуализация на подробните устройствени планове на някои от основните жилищни комплекси на града, като ж.к. „Зорница“, ж.к. „Славейков“, ж.к. „Изгрев“, с цел належащото им преструктуриране, пряко следствие от проведените реституционни процедури и възстановяването на частни имоти в техните граници.


Със Заповед №37/02.02.1988г. на Председателя на Общински народен съвет е одобрен Застроителния, регулационния и кадастрален план на ж.к. „Лазур“, бивш ж.к. „Толбухин“, гр.Бургас. 


Със Заповед №РД-18-9/30.01.2009г. на Изпълнителния Директор на АГКК е одобрена кадастрална карта и кадастрален регистър на гр.Бургас.


С Решение №51-1/21.07.2011г. на Общински съвет Бургас е одобрен ОУП на гр.Бургас, с неговите квартали и техните землища. Съгласно ОУП територията на ж.к. „Лазур“, гр.Бургас попада основно в устройствена зона 4/Жг - жилищна устройствена зона с преобладаващо застрояване с голяма височина, състояща се предимно от жилищни сгради, като се допуска изграждане на административни и делови сгради, хотели, научни и учебни заведения, обекти на социалната инфраструктура, културата, търговията, услугите, подземни и етажни паркинги и гаражи, търговско-складови и безвредни производства, обекти на инженерната инфраструктура и други, с допустими показатели за застрояване, както следва: Височина – над 15м., Пл. застрояване -  до 80%; Кинт – до 3.0 и П озел. - мин. 20%. Част от територията попада в устойствена зона 3/Ц и 4/Ц /локален център/ - смесена централна зона, в която се допуска изграждане на административни и делови сгради; сгради за социални, просветни, учебни, културни, религиозни и други обществени дейности; търговски и други обслужващи сгради и комплекси; жилищни и смесени сгради; хотели и ЗОХ; сгради за безвредни производствени и занаятчийски дейности; бензиностанции, газостанции и надземни и подземни гаражи и паркинги за леки автомобили; сгради, мрежи и съоръжения на техническата инфраструктура, с допустими показатели за застрояване, както следва: Пл. застрояване -  от 50% до 100%; Кинт – от 2.0 до 5.0, П озел. – от 20% до 30%, без ограничение във височината.

Действащият план за регулация и застрояване на ж.к. „Лазур“ не е съобразен с настъпилите по отношение на територията промени в устройствените условия, при които е бил изработен планът – нов ОУП на гр. Бургас, с неговите квартали и техните землища, нова кадастрална основа с приемането на кадастралната карта за територията, както и нови нормативни изисквания и възможности по отношение преструктуриране на територията по реда на чл. 22 от ЗУТ. Наличните към момента на територията на ж.к. „Лазур“ възстановени имоти възпрепятстват реализирането на нови публични мероприятия и поддържането на междублокови пространства. 


Разглежданата територия е регулирана, структурирана и до голяма степен изградена по влязъл в сила план. С промените в обществено-политическия живот и нормативната уредба, касаеща собствеността, са възстановени частни имоти в териториалния обхват на плана. С одобряване на частични градоустройствени планове са реализирани сгради в новообразуваните урегулирани поземлени имоти. Извън горните за територията са влезли в сила ПУП, издадени са визи за инвестиционно проектиране и са постъпили заявления за разрешаване изработване на ПУП-планове за регулация и застрояване в частни имоти. 

В последните месеци в община Бургас са внесени и заявления от собствениците на възстановени неурегулирани имоти разположени в различни квартали на комплекса, с искане за урегулирането им и реализиране на инвестиционни намерения за строителство. 


Предвид нововъзникналите обстоятелства и нуждата от преструктуриране на жилищния комплекс по начин, който при спазване на законовите възможности в най-голям обем да постигне хармонизирана и благоприятна за живеене среда, както и баланс между публичния и частния интерес, се налага изработване на цялостен проект за Актуализация на ПУП-ПРЗ за територията на ж.к. Лазур, гр. Бургас. 

Разработката обхваща цялата територия на ж.к. Лазур, съгласно действащата регулация и одобрената кадастрална карта и кадастрални регистри на гр. Бургас с площ от над 750 дка. Актуализацията следва да прецизира контактната територия на комплекса със съседните ж.к. „Зорница“, ж.к. „Братя Миладинови“, Централна градска част и Приморски парк. 
Проведената през 90-те години реституция на имоти в територията създава нова градоустройствена обстановка и нови проблеми, които градското ръководство решава до днес частично, съобразно действащите нормативни документи, опитвайки се да защити интересите, както на живущите, така и на собствениците на възстановени по реституционните закони имоти. Липсата на актуален цялостен план, обсъден, приет и одобрен от населението на комплекса повишава противоречията и недоволството и не позволява реализарането на инфраструктурни и благоустройствени мероприятия в територията. 
С изработването на плана се цели да се повиши стандарта на живот и комфорта на обитаване, същият да стане действащ инструмент, който да позволи на общинските власти да реализират обществено полезни мероприятия за превръщането на територията в модерен жилищен комплекс. Нарасналият брой на личните автомобили, Законът за устройство на територията (ЗУТ) и подзаконовата нормативна уредба поставят нетърпящи отлагане изисквания за значително повишаване на местата за паркиране в обхвата на разработката.
Новият окончателен ПУП-ПРЗ за територията следва да изготви подробен анализ (диагноза) на настоящата градска и социална инфраструктура, пътната мрежа, обществени пространства и зелени площи, да оцени актуалността на сегашния сграден фонд спрямо съвременните изисквания и да определи състоянието на наличната инженерна инфраструктура (водоснабдяване, електроснабдяване, улично осветление и др.).
Планът следва да структурира територията съобразно съвременните изисквания за жилищни комплекси, осигуряващи висок стандарт на обитаване, развитие на зелената система с места за отдих, детски и спортни площадки, да предвиди законосъобразно преструктуриране на жилищния комлекс и предвиждане на зони за създаване на УПИ за възстановените имоти в междублоковите пространства по реда на чл.22, ал.8 от ЗУТ при запазване и съобразяване със съществуващия сграден фонд, транспортна инфрастуктура-улици, тротоари, паркинги и подземна инфраструктура. 
С Актуализацията на ПУП-ПРЗ на ж.к. „Лазур“, гр.Бургас се цели максимално задоволяване нуждите на живущите с детските градини, училище, спорт, социални услуги и пр. След извършен анализ на територията, при обоснована необходимост да се предвиди създаване на нови и/или разширяване на съществуващите терени за образование, култура и социални услуги – детски градини, училище, пенсионерски клубове и пр.
Задачите на ПУП са запазване, развитие и увеличаване на зелената система във вътрешно кварталните междублокови пространства, улично озеленяване, изграждане на шумопоглъщащи зелени прегради покрай основните градски артерии, мероприятия за подобряване екологичната обстановка, площадки за парково изкуство, пърформанси, културни прояви, детски площадки и зони за спорт и отдих.
При съобразяване с основните постановки на ОУП и ГПОД на гр. Бургас е необходимо да се обследва и оптимизира транспортно-комуникационната системата в комплекса, включително главна и второстепенна улична мрежа, пешеходни пространства, велоалеи и системата на „масов градски транспорт”, като се предложат решения за подобряването и развитието ѝ, да се оптимизира уличната мрежа и увеличи максимално броя на откритите паркоместа към жилищните блокове, както и да се прецизира паркоместата в зоната за платено паркиране и да се обследват възможностите за реализиране на етажни паркинги. 
Целесъобразно е и да се обследват съществуващите в комплекса обекти по реда на бившия чл.120 от ППЗТСУ и наличието на вещни права, с оглед възможността за осигуряване на траен градоустройствен статут на обектите и определяне на прилежащи площи.
Служебно от експерти на Община Бургас е изготвено подробно техническо задание, с което е обследвано съществуващото положение,  описани са целите и задачите, които трябва да реши Актуализацията на ПУП-ПРЗ на ж.к. „Лазур“, гр.Бургас, необходимият обем и съдържание, в които трябва да се представи проекта и допълнителни специфични изисквания.
Заданието за Актуализацията на ПУП-ПРЗ на ж.к. „Лазур“, гр.Бургас е разгледано на заседание на Общински експертен съвет по устройство на територията, проведено на 12.03.2025г, като с Решение, обективирано в Протокол №5/12.03.2025г. по т.1 от дневния ред, ОЕСУТ е изразил положително становище. 
Предвид гореизложеното и на основание чл.21, ал.1, т.8 и т.11 от ЗМСМА, чл.134, ал.1, т.1, чл.22, ал.6 и ал.8, във връзка с чл.16 от ЗУТ, чл.125, ал.1 от ЗУТ  Протокол-Решение №5/12.03.2025г. по т.1 от дневния ред на ОЕСУТ при Община Бургас, предлагам Общински съвет Бургас да вземе следното: 

Р Е Ш Е Н И Е:
1. На основание чл. 21, ал. 1, т.8  от ЗМСМА и чл.134, ал.1, т.1, чл.22, ал.6 и ал.8, във връзка с чл.16 от ЗУТ, Общински съвет Бургас разрешава изработване на проект за Актуализация на Подробен устройствен план – План за регулация и застрояване /ПУП – ПРЗ/ на ж.к. „Лазур“, гр.Бургас;

2. На основание чл. 21, ал. 1, т.8 от ЗМСМА, Общински съвет Бургас одобрява задание по реда на чл. 124б, ал. 1 от ЗУТ, във връзка с чл. 125, ал. 1 от ЗУТ за изработване на проект за Актуализация на ПУП-ПРЗ на ж.к. „Лазур“, гр.Бургас.

ПУП да се изготви съгласно изискванията на ЗУТ, Наредба №7/2003г. за правила и нормативи за устройство на отделните видове територии и устройствени зони, Наредба №8 за обем и съдържание на устройствените планове, Наредба № РД-02-20-5 от 15 декември 2016г. за съдържанието, създаването и поддържането на кадастралната карта и кадастралните регистри.

Към ПУП да се изготви трасировъчен чертеж с координатен регистър и баланс на територията с описан коефицент на редукция по реда на чл.16 от ЗУТ.
Новообразуваните имоти да се отредят за нови ПИ с проектни идентификатори по кадастрална карта. 
В съответствие с ПУП да се изготви проект за изменение на кадастралната карта на гр.Бургас, съгласуван със СГКК-гр.Бургас.
Към ПУП да се изготвят схеми по части, съгласно чл.108 от ЗУТ, съгласувани с експлоатационните с експлоатационните дружества и контролни органи.

Подробният план за организация на движението да се съгласува със Сектор „ПП“ при ОД на МВР- Бургас и ОПУ-Бургас.  
ПУП да се съгласува с РИОСВ-Бургас и РЗИ-Бургас.
Решението да се разгласи по реда на чл. 124б, ал. 2 от ЗУТ.
Приложения: Протокол-Решение №5/12.03.2025г. по т.1 от дневния ред на ОЕСУТ при Община Бургас; Задание за проектиране.
ИНЖ. ЧАНКА  КОРАЛСКА

Заместник-кмет „Строителство, инвестиции

и регионално развитие“ на Община Бургас

Съгласували:

урб. Николай Цоцомански                                                                        
Директор-дирекция „УТ “                                                                        
Златина Георгиева
Директор-дирекция „ПНО“     

Изготвил:

арх. Ели Нарлийска-Харалампиева

Главен експерт, отдел „АКС“









